雞鳴埭曲
作者：溫庭筠
朝代：唐

paragraphs: 南朝天子射雉時，銀河耿耿星參差。
銅壺漏斷夢初覺，寶馬塵高人未知。
魚躍蓮東蕩宮沼，濛濛御柳懸棲鳥。
紅妝萬戶鏡中春，碧樹一聲天下曉。
盤踞勢窮三百年，朱方殺氣成愁煙。
彗星拂地浪連海，戰鼓渡江塵漲天。
繡龍畫雉填宮井，野火風驅燒九鼎。
殿巢江燕砌生蒿，十二金人霜炯炯。
芊綿平綠臺城基，暖色春容荒古陂。
寧知玉樹後庭曲，留待野棠如雪枝。